*Tämä artikkeli käsittelee vakuutusyhtiötä. Veritaksen muista merkityksistä katso Veritas.*

**Eläkevakuutusosakeyhtiö Veritas** (Veritas Eläkevakuutus) on suomalainen työeläkevakuutusyhtiö, ja yksi Suomen vanhimmista yhä toimivista vakuutusyhtiöistä. Veritas huolehtii yksityisten alojen työntekijöiden ja yrittäjien lakisääteisestä työeläketurvasta (TyEL- ja YEL-vakuutukset).

Veritas vastaa reilun 120 000 henkilön työeläketurvasta. Veritaksessa on vakuutettuna noin 68 000 työntekijää ja reilu 14 000 yrittäjää.

Historia
--------

Veritas perustettiin Turussa vuonna 1905 Jälleenvakuutusosakeyhtiö Verdandin nimellä. Yhtiö on harjoittanut lakisääteistä eläkevakuutustoimintaa vuodesta 1962 asti, jolloin työntekijäin eläkelaki tuli voimaan. Vuonna 1970 toiminta laajeni käsittämään myös yrittäjäeläkevakuutukset.

Veritas Eläkevakuutus muodosti vuosina 2001–2006 yhdessä Veritas Henkivakuutuksen, Veritas Vahinkovakuutuksen ja Fondex Rahastotorin kanssa Veritas-ryhmän. Veritas Henkivakuutus ja Veritas Vahinkovakuutus ovat vuoden 2009 alusta alkaen kuuluneet Aktia-konserniin. Fondex Rahastotori taas on vuonna 2008 siirtynyt Odin Forvaltning AS:n omistukseen.

Helmikuussa 2012 Veritas Eläkevakuutus osti 15 prosentin osuuden Aktia Vahinkovakuutuksesta. Ruotsalainen Folksam Sak -vakuutusyhtiö osti samalla 51 prosenttia Aktia Vahinkovakuutuksesta, Aktia-konsernin pitäessä itsellään 34 prosenttia osakkeista. Yritykset myivät osuutensa yrityksestä Keskinäinen Vakuutusyhtiö Fennialle lokakuussa 2018. 

Vuoden 2019 alusta yhtiö yhdistyi Pensions-Alandian kanssa.

Sijoitustoiminta
----------------

Työeläkevakuutusyhtiöt sijoittavat osan eläkemaksuina kerätyistä varoista tulevia eläkkeitä varten. Sijoitustoiminnassaan Veritas hyödyntää erilaisia tuoton lähteitä ja hajauttaa sijoituksia kansainvälisesti eri omaisuusluokkiin. Sijoitukset koostuvat korkosijoituksista, osakesijoituksista, kiinteistösijoituksista ja muista vaihtoehtoisista sijoituksista.

Hallinto
--------

### Omistajat

Veritas Eläkevakuutus on noteeraamaton osakeyhtiö. Veritas Eläkevakuutuksen omistavat seuraavat säätiöt ja yhteisöt:

* Åbo Akademin säätiö 19,84 %
* Stiftelsen Eschnerska Frilasarettet 19,59 %
* Svenska litteratursällskapet i Finland 12,94 %
* Föreningen Konstsamfundet 10,51 %
* Försäkringsbolaget Alandia 10,05 %
* Folkhälsan 9,94 %
* Svenska Folkskolans Vänner 7,88 %
* Signe och Ane Gyllenbergs stiftelse 7,19 %
* Rahastot, säätiöt, yhdistykset ja yksityishenkilöt 2,06 %

Lähteet
-------

* Veritas Eläkevakuutuksen tuloskatsaukset ja -raportit
* Veritas Eläkevakuutuksen sijoitustoiminta

### Viitteet

1. ↑  Veritaksen toimitusjohtajavaihdos päätökseen 15.06.2022.  Arkistoitu 25.6.2020. Viitattu 25.8.2022.
2. ↑  Veritas Eläkevakuutus: Veritaksen toimintakertomus ja tilinpäätös 2022 *veritas.fi*. Viitattu 6.10.2023.
3. ↑  Aktia myy loput omistuksestaan Folksam Vahinkovakuutus Oy:ssä *Inderes*. 2.10.2018. Viitattu 25.8.2022. [vanhentunut linkki]
4. ↑  Veritas Eläkevakuutus: Fuusio Pensions-Alandian kanssa *veritas.fi*. Viitattu 23.11.2020.
5. ↑  Omistajat  28.4.2020. Veritas Eläkevakuutus. Viitattu 23.11.2020.

Aiheesta muualla
----------------

* Veritaksen verkkosivusto www.veritas.fi
* Pörssitiedon verkkosivu Verdandi/Veritas: historia

Suomalaiset vakuutusyhtiöt

|  |  |
| --- | --- |
| Vahinkovakuutus | Alandia • Fennia • If • LähiTapiola • Pohjola Vakuutus • Pohjantähti • Suomen Vahinkovakuutus • Turva • Ömsen |
| Henkivakuutus | Aktia • Alandia • Sp-Henkivakuutus • Fennia • Kaleva • LähiTapiola • Mandatum Life • Nordea • Pohjola Vakuutus |
| Eläkevakuutus | Elo • Ilmarinen • Varma • Veritas |
| Erityisvakuutus | Garantia |